### Beslutning

Godkendt.

### Sagsfremstilling

## Resume og sagens baggrund

Kommunalbestyrelsen har afsat Få det fikset midler til 22 lokalområder i Kalundborg Kommune. Midlerne skal bruges til anlæg i det offentlige rum og der skal være en lokal demokratisk proces. Kalundborg lokalområde søger om frigivelse af midler til etablering af to fællesarealer i [adresse] i Kalundborg øst.

## Indstillinger

Direktøren indstiller, at ansøgningen imødekommes med en rammebevilling på 400.000 kr.

## Behandling

Økonomiudvalget, Kommunalbestyrelsen.

## Sagsfremstilling

Kommunalbestyrelsen har for perioden 2023-2026 afsat en ny pulje af Få det fikset midler på 14 mio. kr. til projekter i landdistrikter og 22 lokalområder. Man kan læse om Få det fikset projektet på [adresse] hjemmeside.

Kalundborg lokalområdes andel af Få det fikset puljen er 2 mio. kr. Lokalområdet har afholdt borgermøde den 8. oktober, hvor otte projekter blev godkendt til samlet 1.883.000 kr., heraf etablering af to fællesområder i Kalundborg øst:

* Fællesområde for de 6-99 årige på [adresse] og
* Tumleparken for de 0-6 årige på [adresse] 60.

Projektet består af to fællesområder på arealer, der er ejet af kommunen. De to fællesområder vil gøre det mere attraktivt at komme ud og være sociale, aktive og gøre det mere interessant at bosætte sig i den del af byen. Det bliver et tilbud tæt på naturen inden for bygrænserne og industrien, men stadig omkranset af mark og skov. Vil man ikke midtbyen, er der i dette område højt til himlen og masser af mulighed for at være social på mange måder.

Den samlede anlægssum for de to projekter er 2.920.000 kr. Projektet søger om 400.000 kr. af den samlede pulje. Resten af midlerne skal søges ved fonde.

*Drift og vedligeholdelse*

Når projektet er gennemført overtager Kalundborg Kommune drift og vedligeholdelse, der anslås til at være 5 % af den samlede anlægssum.

Det er administrationens anbefaling, at de afledte drifts- og vedligeholdelsesomkostninger tilrettes det administrative driftsbudget fra året efter, at fællesområderne er etableret.

*Administrationens bemærkninger*

Projektet opfylder rammerne for anvendelsen af puljen. Administrationen støtter op om projektet.

Projektet skal søge om byggetilladelse, ibrugtagningstilladelse. Det skal vurderes om delprojektet på [adresse] kan rummes af en eksisterende landzonetilladelse. Det er også en forudsætning for delprojektets gennemførelse, at det afklares, hvordan det ønskes at håndtere overfladevandet fra gummibanen, som indeholder miljøfremmede stoffer. I den forbindelse skal drænforholdene afklares.

## Økonomiske konsekvenser

Kalundborg lokalområde har 2.003.964 kr. i deres Få det fikset pulje. Restrådighedsbeløbet udgør 1.213.964 kr. Hvis projektet med lysskulpturerne godkendes udgør restrådighedsbeløbet herefter 1.090.964 kr.

Den samlede anlægssum til etablering af 2 fællesområder er 2.920.000 kr.

Lokalområdet har stemt om at bruge 400.000 kr. af få det fikset puljen til projektet.

Hvis projektet godkendes udgør restrådighedsbeløbet herefter 690.964 kr.

Når de afledte drifts- og vedligeholdelsesomkostninger er beregnet, tilrettes det administrative budget fra året efter, at projektet er etableret.

[adresse] bemærkninger er indarbejdet i sagen.

### Sagens forløb

23/04/2025 Økonomiudvalget
Anbefales.